.td_uid_2_60532f22ef626_rand.td-a-rec-img{text-align:left}.td_uid_2_60532f22ef626_rand.td-a-rec-img img{margin:0 auto 0 0} Il-Ministru għall-Edukazzjoni Justyne Caruana ħabbret li fil-binja l-ġdida fl-iskola primarja tal-Mellieħa se jkunu qegħdin jinbdew 8 klassijiet ġodda tal-kindergarten u 26 klassi ġdida għal-livell primarju. Din il-binja se jkollha wkoll faċilitajet għall-edukaturi u għall-ħaddiema li jagħtu servizzi anċillari, kamra għall-Ewwel Għajnuna, guidance room, librerija, gym, u sala. Il-gym u s-sala se jkunu jistgħu jintużaw mill-komunità lokali wara l-ħinijiet tal-iskola u għalhekk se jkollhom entraturi separati. Dwar dan il-proġett il-Ministru qalet li dan il-proġett estensiv se jsir b'investiment ta' madwar €5 miljun. Hija stqarret li dan il-proġett huwa intenzjonat biex titkabbar din l-iskola minħabba li dan ir-raħal qiegħed dejjem jikber. Żiedet li l-Gvern irid joffri spazji edukattivi moderni, aċċessibbli u komdi għat-tfal u l-edukaturi. Hija kompliet tgħid li dan huwa proġett wieħed minn numru ta' proġetti relatati eżistenti li huma mxerrda madwar il-pajjiż, għaliex hija waħda mill-prijoritajiet tal-gvern li l-edukazzjoni titjieb, mhux biss f'dak li huwa tagħlim fil-klassi, imma wkoll fl-ambjent li jingħata dan it-tagħlim. Il-Ministru spjegat li, "irridu li permezz tal-proġetti li għaddejjin bihom inqarrbu l-edukazzjoni mal-komunità, imma wkoll noffru l-ispazji fil-ħin li ma jkunux qed jintużaw waqt it-tagħlim ta' uliedna lill-komunità." Din l-iskola se tkun attrazzata li tindirizza l-bżonnijiet differenti tat-tfal u għalhekk se jkun hemm klassijiet addizzjonali għat-tagħlim ta' suġġetti vokazzjonali, ix-xjenza, l-arti u l-mużika, kif ukoll l-iżvilupp personali u soċjali. F'din l-iskola se tinfetaħ ukoll klassi multi-sensory għat-terapija tat-tfal li jkunu jeħtiġuha. L-Iskola Primarja tal-Mellieħa se tkun imfassla mill-ġdid bil-għan li l-edukaturi jkunu jistgħu jipprovdu spazji għat-tagħlim adattat għas-suġġetti msemmija. Fil-binja l-ġdida se jinħoloq ukoll spazju għal ċentru għall-ħarsien tat-tfal. L-iskola se tkun tista' takkomoda madwar 700 tifel u tifla, filwaqt li ċ-ċentru għall-ħarsien tat-tfal se jkun jista' jieħu madwar 40 tifel u tifla. Huwa maħsub li l-edukaturi f'din l-iskola se jiżdiedu b'madwar 25 membru. Bħala parti minn dan il-proġett qed isiru diskussjonijiet dwar l-iżvilupp ta' parkeġġ taħt l-art. Il-pjanti tal-proġett bħalissa qegħdin quddiem l-Awtorità għall-Ippjanar għall-konsiderazzjoni tagħha. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60532f22ef907_rand.td-a-rec-img{text-align:left}.td_uid_3_60532f22ef907_rand.td-a-rec-img img{margin:0 auto 0 0}